钦定古今图书集成/明伦汇编/官常典/第642卷 > 黄权
## 钦定古今图书集成/明伦汇编/官常典/第642卷 > 黄权

按《蜀志》本传：“权字公衡，巴西阆中人也。少为郡吏，州
牧刘璋召为主簿。时别驾张松建议，宜迎先主使伐
张鲁。权谏曰：‘左将军有骁名，今请到，欲以部曲遇之，
则不满其心，欲以宾客礼待，则一国不容二君。若客
有泰山之安，则主有累卵之危。可但闭境以待河清’。”
璋不听，竟遣使迎先主，出权为广汉长。及先主袭取
益州，将帅分下郡县，郡县望风景附。权闭城坚守，须
刘璋稽服，乃诣降先主。先主假权偏将军。